ABC ติดฟลอร์ 2 วันติดหลังวานนี้โดนถล่มหนัก
ABC ติดฟลอร์รอบ 2 หลังวานนี้โดนถล่มหนักปรับตัวลงติดฟลอร์ที่ระดับ 3.22 บาท ลบ 1.36 บาท หรือ 29.69%
12 พ.ค. 2558

ผู้สื่อข่าวรายงานว่า ราคาหุ้น บริษัท แอสเซท ไบร์ท จำกัด (มหาชน) หรือ ABC ณ เวลา 10.32 น.อยู่ที่ 2.26 บาท ลบ 0.96 หรือ 29.81% โดยเปิดตลาดที่ 2.42 บาท แตะระดับสูงสุดที่ 2.64 บาทและปรับตัวแตะระดับต่ำสุดที่ 2.42 บาท มูลค่าการซื้อขาย 44.65 ล้านบาท
โดยราคาหุ้นร่วงแรงเป็นวันที่ 2 จากวานนี้ที่ปรับตัวลงติดฟลอร์ที่ระดับ 3.22 บาท ลบ 1.36 บาท หรือ 29.69%
ด้านนางกันตพร ทองมั่น กรรมการผู้จัดการ บริษัท แอสเซท ไบร์ท จำกัด (มหาชน) หรือ ABC เปิดเผยว่า บริษัทคาดผลประกอบครึ่งหลังปี 2558 มีโอกาสพลิกเป็นกำไร จากช่วงเดียวกันของปีก่อนที่ขาดทุนราว 242 ล้านบาท เนื่องจากมองว่าธุรกิจอสังหาริมทรัพย์จะมีรายได้จากการแบ่งขายที่ดินเปล่าให้กับผู้สนใจเข้าเสริม อีกทั้งยังมีปัจจัยบวกจากธุรกิจอีคอมเมิร์ซภายใต้แบรนด์ “ABC Point” น่าจะสามารถสร้างรายได้เข้ามาอย่างชัดเจนในช่วงดังกล่าวเข้ามาเสริม
ทั้งนี้ปัจจุบันบริษัทยังอยู่ระหว่างการเตรียมเปิดขายที่ดินในทำเล ชะอำ-หัวหิน โดยจะพัฒนาพื้นที่ส่วนกลางให้เป็นแหล่งท่องเที่ยวและจัดสรรที่ดินรอบๆ แบ่งขายเป็นแปลง คิดเป็นมูลค่าโครงดังกล่าวกว่า 6 พันล้านบาท ซึ่งคาดจะสามารถเปิดขายในช่วงประมาณไตรมาส 3/2558 และจะเริ่มทยอยโอนในช่วงไตรมาส 4/2558
สำหรับผลประกอบการปีนี้ทาง ABC เชื่อรายได้จะเป็นตามเป้าที่ตั้งไว้ระดับ 3 พันล้านบาท เพิ่มขึ้นจากปีก่อนที่ 137.04 ล้านบาท เพราะรายได้จากการขายที่ดินเข้ามาค่อนข้างมาก ตลอดจนยังยังมีการรับรู้รายได้จากธุรกิจอีคอมเมิร์ซเข้าเพิ่มเติม ซึ่งจะเริ่มรับรู้ตั้งแต่ไตรมาส 2 นี้ เป็นต้นไป
อย่างไรก็ดี สัดส่วนรายได้ของปี 2558 แบ่งเป็น ธุรกิจอสังหาริมทรัพย์ประมาณ 90%, ธุรกิจ อีคอมเมิร์ซราว 10%
 